બીએનપીએ એવી પણ માગણી કરવાનું શરૂ કર્યું છે કે ચૂંટણી મુક્ત અને ન્યાયી રીતે થાય તે માટે બાંગલાદેશની સેનાને મૂકવી જોઈએ. પણ આગળ કહ્યું તેમ તેનાથી અવામી લીગને ચિંતા નથી, કેમ કે થોડા વખત પહેલાં સેનાના વડા તરીકે મૂકાયેલા અઝીઝ અહમદને રાજકારણમાં બહુ રસ નથી. નિરિક્ષકોને અત્યારે સૌથી વધુ રસ છે કે હજી ચૂંટણીની તારીખો જાહેર થઈ નથી ત્યારે ભારતના વલણની ચર્ચા બાંગલાદેશમાં થઈ રહી છે, તે આગલા મહિનામાં કેવી રહેશે. બીએનપીનું પ્રતિનિધિમંડળ ભારત આવી ગયું તે પછી હવે અવામી લીગનું પ્રતિનિધિમંડળ પણ જુલાઈમાં ભારત આવવાનું છે. અવામી લીગ પણ વડાંપ્રધાન શેખ હસીનાના રાજકીય સલાહકાર એચ. ટી. ઇમામ ભારતની મુલાકાત દરમિયાન થિન્ક ટેન્ક ગણાતી સંસ્થાઓની પણ મુલાકાત લેવાના છે. રાજકીય પક્ષોના નેતાઓને પણ મળશે. તેઓ એ જાણવાની કોશિશ કરશે કે બાંગલાદેશ વિશેના વલણમાં ભારતમાં કોઈ ફેરફાર આવ્યો છે કે નહિ. એવો ફેરફાર શોધવો મુશ્કેલ છે તે ભારતીય નિરિક્ષકો જાણે છે, કેમ કે અત્યારથી જ ભારતમાં ચર્ચાનું કેન્દ્રસ્થાન કાશ્મીર અને પાકિસ્તાન બની ગયું છે. આ નાનકડા પડોશી દેશ તરફ ધ્યાન આપવા માટે ભારતમાં હાલમાં કોઈને બહુ રસ નથી.